KYK: Alonso oorleef ongeluk by Indy 500 | Netwerk24
Die Spaanse renjaer Fernando Alonso is ongedeerd ná 'n hoëspoed-ongeluk Woensdag tydens oefenrondtes vir die Indianapolis 500-wedren in Amerika.
Die Spaanse renjaer Fernando Alonso. Foto: Getty Images
Alonso, 'n voormalige Formule Een-wêreldkampioen, het stuurtraagheid in sy McLaren Racing Chevrolet ervaar in die derde draai van die beroemde Indianapolis Motor Speedway en die buitenste muur getref.
Sy motor het oor die baan gegly, die binneste reling getref, wéér oor die baan geskiet en die buitenste muur 'n tweede keer getref, voordat dit tot stilstand gekom het.
Alonso is dadelik na die mediese sentrum by die baan geneem, maar is later fiks verklaar om voort te gaan met sy voorbereiding vir aanstaande Sondag se wedren.
Dié 37-jarige Alonso poog om slegs die tweede renjaer in die geskiedenis te word om die "Grand Slam" van motorsport te voltooi.
Dít is seges in die Monaco-F1-Grand Prix, die Le Mans-uithouwedren en die Indy 500. Alonso kort nog net 'n oorwinning in Indianapolis om dié mylpaal te bereik.